Τέλος φόρμας

15 Ιουλίου 2025

**ΔΕΛΤΙΟ ΤΥΠΟΥ**

**Πανεπιστήμιο Δυτικής Μακεδονίας: Σε πλήρη εξέλιξη η διεθνής συνεργασία με το China Three Gorges University - Υλοποιήθηκε το Θερινό Σχολείο με επίκεντρο την πράσινη ενέργεια**

Ολοκληρώθηκε το Θερινό Σχολείο με θέμα «Ηλεκτροπαραγωγή και μετάβαση προς ένα πράσινο μέλλον» που διοργάνωσε το Πανεπιστήμιο Δυτικής Μακεδονίας, σηματοδοτώντας ένα ακόμη ορόσημο στη διεθνή του πορεία.

Είκοσι προπτυχιακοί φοιτητές και φοιτήτριες του Τμήματος Ηλεκτρολόγων Μηχανικών του China Three Gorges University, συνοδευόμενοι από δύο καθηγητές, φιλοξενήθηκαν στις εγκαταστάσεις του Πανεπιστημίου στη ΖΕΠ, από τις 6 έως τις 12 Ιουλίου 2025. Είναι η πρώτη φορά που το Πανεπιστήμιο Δυτικής Μακεδονίας υλοποιεί ανάλογο πρόγραμμα, ενδυναμώνοντας τη στρατηγική του συνεργασία με ένα σημαντικό πανεπιστήμιο της Κίνας.

Το Θερινό Σχολείο αποτελεί το δεύτερο στάδιο της συνεργασίας που ξεκίνησε το 2024, με στόχο την ακαδημαϊκή σύνδεση, τη μεταφορά τεχνογνωσίας και τη δημιουργία “γεφυρών” μεταξύ των δύο πανεπιστημίων στον κρίσιμο τομέα της ενέργειας.

Το πρόγραμμα συνδύασε επιστημονικές διαλέξεις, επισκέψεις σε ενεργειακές εγκαταστάσεις και ομαδικές εργασίες, αναδεικνύοντας το Πανεπιστήμιο Δυτικής Μακεδονίας ως κόμβο γνώσης και καινοτομίας στην ενεργειακή μετάβαση.

*Κατά την έναρξη του Θερινού Σχολείου τους φοιτητές καλωσόρισε ο Αντιπρύτανης Έρευνας και Καινοτομίας, Καθηγητής Στέργιος Μαρόπουλος. Ο επιστημονικά υπεύθυνος του θερινού σχολείου, Καθηγητής του Τμήματος Ηλεκτρολόγων Μηχανικών και Μηχανικών Υπολογιστών, Γιώργος Χριστοφορίδης, υπογράμμισε πως «Η συνεργασία αυτή αναδεικνύει τον διεθνή προσανατολισμό του Πανεπιστημίου Δυτικής Μακεδονίας και τη συμμετοχή του στον διάλογο για την ενέργεια και την αναπτυξιακή μετάβαση. Η ανατροφοδότηση που λάβαμε είναι ιδιαιτέρως ενθαρρυντική και μας δίνει τη δύναμη να συνεχίσουμε με ακόμη πιο φιλόδοξες πρωτοβουλίες».*

*Επίσης, ο ακαδημαϊκά υπεύθυνος του θερινού σχολείου, Επίκουρος Καθηγητής του Τμήματος Μηχανολόγων Μηχανικών, Αλκιβιάδης Τσάμης, ανέφερε πως «Τέτοιου είδους πρωτοβουλίες, συμβάλλουν ουσιαστικά στη σύνδεση της ακαδημαϊκής γνώσης με τις ανάγκες της αγοράς, γεγονός που έχει ιδιαίτερη αξία όταν αφορά κρίσιμους τομείς όπως η ενέργεια και η βιώσιμη ανάπτυξη» .*

Σημειώνεται, ότι ήδη έχουν τεθεί οι βάσεις για την ανάπτυξη περαιτέρω συνεργασιών μεταξύ των δύο πανεπιστημίων, όπως η υλοποίηση κοινών διδακτορικών προγραμμάτων, η ανταλλαγή φοιτητών και ακαδημαϊκών, καθώς και η ενίσχυση του θεσμού του Θερινού Σχολείου, που φιλοδοξεί να αποτελέσει σημείο αναφοράς τα επόμενα χρόνια.

Η επιτυχία του θερινού σχολείου αποτυπώνει τη δυναμική και το διεθνές κύρος του Πανεπιστημίου Δυτικής Μακεδονίας, που με συνέπεια επενδύει σε συνεργασίες υψηλού επιπέδου, αναβαθμίζοντας τη θέση του στην παγκόσμια ακαδημαϊκή κοινότητα.